Asoo Gyihova Alasevolɛ Le Ɛzonlenlɛ Fofolɛ Anzɛɛ Ɛzonlenlɛ Mɔɔ Anwo Yɛ Ɛzulolɛ?
Kyɛkyɛ, Gyihova Alasevolɛ anwo ɛnyɛ ɛzulolɛ yɛɛ bɛnle ɛzonlenlɛ fofolɛ. Emomu, yɛle Keleseɛnema mɔɔ ɛlɛbɔ mɔdenle ali Gyisɛse neazo ne anzi na yɛava ye ngilehilelɛ ne yɛabɔ ɛbɛla.
Kɛzi menli bu yɛ ɛ?
Menli dɔɔnwo lɛ adwenle ngakyile wɔ yɛ ɛzonlenlɛ ne anwo. Noko suzu adwenle nwiɔ mɔɔ menli dɔɔnwo lɛ wɔ yɛ nwo nee deɛmɔti zɛhae adwenle ne ɛnle nɔhalɛ la anwo.
Menli bie mɔ suzu kɛ yɛle ɛzonlenlɛ fofolɛ. Gyihova Alasevolɛ ɛnle ɛzonlenlɛ fofolɛ. Emomu, yɛbɔ mɔdenle kɛ yɛmaa yɛ ɛzonlenlɛ ne nee ɛvoyia ne mɔɔ lumua la anu Keleseɛnema ne neazo nee bɛ ngilehilelɛ nwo kɛlɛtokɛ mɔɔ wɔ Baebolo ne anu la ayɛ ko. (2 Temɔte 3:
16, 17) Yɛdie yɛdi kɛ Buluku Nwuanzanwuanza ne a ɔwɔ kɛ kile ɛzonlenlɛ mɔɔ le fofolɛ a.
Bie mɔ dwenle kɛ yɛlɛ sonla mɔɔ gyi yɛ ti na yɛ nwo yɛ ɛzulolɛ. Gyihova Alasevolɛ ɛnlɛ dasanli mɔɔ gyi yɛ ti a. Emomu, yɛdi edwɛkɛ mɔɔ Gyisɛse hanle hilele ye ɛdoavolɛma la azo: “Bɛ Menle kokye; yemɔ a le Kelaese ne.”
—Mateyu 23:10.
Gyihova Alasevolɛ ɛnle ɛzonlenlɛ mɔɔ anwo yɛ ɛzulolɛ emomu yɛyɛ ninyɛne mɔɔ boa menli mɔɔ wɔ yɛ ɛzonlenlɛ ne anu nee yɛ sua zo amra. Kɛ neazo la, yɛ edwɛkɛhanlɛ gyima ne ɛboa menli dɔɔnwo ɛmaa bɛgyakyi ninyɛne mɔɔ boda anzɛɛ yegya bɛ mɔɔ bie a le nyiletane ɛnlonlɛ nee nzabolɛ la. Bieko, yɛkile menli mɔɔ angɔ sukulu la ɛgengalɛ nee ɛhɛlɛlɛ wɔ ewiade ye ɛleka dɔɔnwo. Eza yɛboa menli mɔɔ esiane kɛdo bɛ la. Yɛbɔ mɔdenle kpalɛ kɛ yɛbamaa menli gyɛne ɛbɛlabɔlɛ ayɛ kpalɛ, kɛmɔ Gyisɛse zele ye ɛdoavolɛma kɛ bɛyɛ la.
twi_Latn twi_Latn bam_Latn twi_Latn twi_Latn twi_Latn bam_Latn tum_Latn twi_Latn